Dickens 2012. je međunarodna proslava u čast životu i djelu Charlesa Dickensa, jednog od najvećih engleskih književnika. Projekt je to kojim institucije i organizacije iz cijelog svijeta različitim aktivnostima nastoje obilježiti ovu vrlo posebnu obljetnicu – 200 godina od rođenja Charlesa Dickensa.

Iako je pisac iz viktorijanskog doba, Dickensova djela nadilaze njegovo vrijeme, jezik i kulturu. On ostaje masivni suvremeni utjecaj u cijelom svijetu, a njegovi spisi i dalje nadahnjuju stvaranje filmova, TV, umjetnost, književnost.

Više od jednog i pol stoljeća od objave njegova prvog romana pa sve do danas, Dickens je ostao ikona. Njegovi romani čitaju se i danas, o njima se raspravlja, redovito se adaptiraju za televiziju, radio i film. Njegove misli i izjave često citiraju mnogobrojni ljudi diljem svijeta.

Dickens je bio pisac koji je znao moć riječi i moć fikcije iskoristiti kako bi izrazio nade i snove, strahove i frustracije onako kako ih proživljavamo u našim srcima i mislima i u našim odnosima s drugim ljudima. Subjekti siromaštva i nepravde te opasnosti i mogućnosti grada, središnji su problemi u Dickensovim radovima. Njegove priče podsjećaju nas na zajedništvo svjetla i sjene koje se isprepliću u spektru ljudskog iskustva.

Zbog njegovog značaja u povijesti, književnosti i umjetnosti, odlučili smo se uključiti u projekt Dickens 2012., saznati i naučiti više o toj jedinstvenoj osobi.

Charles Dickens je čitav život proživio u 19. stoljeću. Rođen je 1812. u Landportu. U britanskoj je povijesti to bilo dobro razdoblje – vrijeme mira i napretka za vladavine kraljice Viktorije, kada je Engleska bila najveća svjetska ekonomska i politička sila. Srednja i „niža srednja klasa“ (kako ih obično nazivaju Englezi), tj. državni činovnici, obrtnici, sitni trgovci itd. živjeli su prilično dobro. Siti, zadovoljni, divili su se britanskom imperiju. Ukratko, bili su to tipični malograđani koji nisu željeli nikakvih promjena, zadovoljni trenutačnim stanjem.

U toj „nižoj srednjoj klasi“, u obitelji siromašnoga državnog činovnika, proveo je djetinjstvo Charles Dickens. Bio je drugo od osmero djece.

Ali priča je imala i svoje naličje: milijune ljudi koji su živjeli u sramotnom siromaštvu, posebno u prenapučenom Londonu u kojem tada nastaju pravi *slumovi*.

Dojmovi koje je ponio iz djetinjstva ostali su mu u neizbrisivu sjećanju do kraja života i bili su presudni za njegov razvoj kao čovjeka i pisca. Rano je upoznao bijedu i neimaštinu.

Dok je još bio dijete otac mu je zbog dugova dospio u zloglasni londonski zatvor. Bilo mu je tada 12 godina. Majka i mlađa braća i sestre pridružili su se, po tadašnjem običaju, ocu u zatvoru, a mladi Dickens ih je posjećivao vikendom. Zauvijek je zapamtio tu ružnu zgradu i jadnike koji su u njoj bili zatočeni.

Obitelj je zapala u takvu bijedu da je i mali Charles morao prekinuti školovanje i zaposliti se kako svi skupa ne bi skapavali od gladi. Poslije je u svojim romanima oživio uspomene na to svoje jadno, prezreno djetinjstvo.

Nekoliko mjeseci koliko je bio primoran raditi u tvornici laštila za cipele, odvojen od obitelji zatvorene zbog dugova, zauvijek je ostavilo traga na Dickensu. Ono što je doživio, prenio je toliko slikovito da se pri spomenu na Dickensov London zaustavljamo na slici crnog, maglovitog, sumornog grada punog prljavih tvornica i gladne djece.

Dickens je bio energičan, pun dobrog humora, uživao je u popularnim zabavama, bez jasne vizije što bi želio postati, ipak je znao da želi biti slavan. Bilo mu je 17 kada se počeo baviti novinarstvom. Pratio je politiku, izvještavajući s parlamentarnih rasprava i putujući Britanijom prateći izborne kampanje za novine "Morning Chronicle". Vrlo je brzo stekao ugled i popularnost tekstovima u kojima se na realističan, ali u isto vrijeme i humorističan način bavio svakodnevnim životom Londona.

Godina 1836. značajna je u piščevu životu. Početkom te godine izlazi mu prva knjiga, Bozove skice, u kojoj je sabrao sve književne tekstove što ih je do tada napisao.  (Boz je bio njegov obiteljski nadimak koji je koristio kao pseudonim). Već je njegov prvi roman, *Pickwickovci*, postigao velik uspjeh među publikom.

*Olivera Twista*, svoj drugi roman, počeo je objavljivati kada mu je bilo 25 godina. Bio je to prvi viktorijanski roman u kojem je glavni lik bilo dijete. Slijedili su *Nicholas Nickleby (1839.), Stara prodavaonica rijetkosti (1840.)* i *Barnaby Rudge*.

Po povratku u Englesku iz SAD-a počeo je raditi na svojim božićnim pričama. 1843. napisao je Božićnu pjesmu (A Christmas Carol), 1844. The Chimes, a 1845. Cvrčka na ognjištu (The Cricket on the Hearth).

Romani *Dombey i sin (1848.)* i *David Copperfield (1850.)* označili su zaokret prema ozbiljnijim temama i pažljivijoj izvedbi. Tijekom 1850.-ih objavio je *Bleak House (1953.)*, *Teška vremena* (*Hard Times*) 1954., *Malu Dorrit* (*Little Dorrit*) 1957. i *Priču o dva grada* (*A Tale of Two Cities*), a početak 1860.-ih obilježila su *Velika očekivanja* (*Great Expectations*).

Do kraja sedmog desetljeća Dickens je završio još samo jedan, posljednji, roman, *Našeg zajedničkog prijatelja* (*Our Mutual Friend*), posvetivši se novinarstvu i znamenitim javnim čitanjima na turnejama širom Engleske, Škotske i Irske. U stankama između pisanja romana Dickens je pisao i objavljivao kratke priče.

Za sobom je ostavio nedovršeni roman *The Mystery of Edwin Drood*.

*Božićna priča* zaslužuje posebno isticanje, kako zbog popularnosti, tako i zbog kulturološkog utjecaja na proslavu blagdana Božića u čitavom svijetu. I ona je, uz druga Dickensova djela, doživjela mnoge ekranizacije (oko 15-tak), najčešće u formi crtanog filma, a još su brojnije kazališne adaptacije.

Zaprepašten i rastužen teškim životom djece iz siromašnih slojeva stanovništva, a sjećajući se vlastitog iskustva rada u tvornici u djetinjstvu, Dickens je prvo namjeravao napisati političku priču, ali se predomislio i napisao *Božićnu priču*, vjerujući da će tako lakše doprijeti do srca javnosti i potaknuti je da preispita tadašnji socioekonomski trenutak i vlastito ponašanje.

Priču je odlučio smjestiti u vrijeme Božića inspiriran tadašnjim trendom oživljavanja tradicionalnog obiteljskog Božića i božićnih tradicija, poput pjevanja božićnih pjesama, kićenja božićnog drvca (ovaj je običaj u Engleskoj popularizirao princ Albert, njemački suprug kraljice Viktorije) i slanja božićnih čestitki.

Međutim, upravo je Dickensova priča napravila najviše da taj trend zaživi u punini, ne samo kroz svoje materijalne aspekte (poput božićne purice), nego prije svega duhovno, redefiniravši Božić kao važan obiteljski blagdan i vrijeme za plemenita djela, za  suosjećanje, velikodušnost i opraštanje.

Priča je popularizirala izraz *Merry Christmas*, a prezime glavnog lika – Scrooge – ušlo je u rječnik engleskih riječi kao opća imenica, sinonim za škrca.

Škrtog direktora [Londonske](http://hr.wikipedia.org/wiki/London) banke Scrooga posjećuje nećak koji ga moli da ga pusti s posla na [Božić](http://hr.wikipedia.org/wiki/Bo%C5%BEi%C4%87). On ga pušta, ali uz uvjet da mu taj dan neće biti plaćen. Nakon što Scrooge zatvori ured, dolazi mu duh prijatelja Marleya u okovima i govori mu da će ga posjetiti tri [duha](http://hr.wikipedia.org/wiki/Duh): prošlosti, sadašnjosti i budućnosti. Nakon što mu duh budućnosti pokaže njegov grob zameten snIjegom i obitelj koja se veseli njegovoj [smrti](http://hr.wikipedia.org/wiki/Smrt), Scrooge ispravlja svoje krive postupke i odlazi nećaku na proslavu [Božića](http://hr.wikipedia.org/wiki/Bo%C5%BEi%C4%87) te donosi jelo i piće. Svi sretno i zajedno slave Božić.

  Priča je po izlasku bila veliki uspjeh, prodavši se u 6000 kopija samo u prvom vikendu. Iako je priča bila napisana kako bi Dickens dobio novac da otplati dug, ona je do danas ostala jedna od najpopularnijih i najdugovječnijih božićnih priča.

Dickens je bio najpopularniji romanopisac svog vremena. Svojim je romanima nesumnjivo  učinio mnogo za razvijanje čitateljskih navika među najširim društvenim slojevima. Većinu je romana prije objave u integralnom obliku objavljivao u mjesečnim ili tjednim nastavcima koji su bili pravi bestseleri. Objavljivanje romana u nastavcima omogućavalo je Dickensu da prilagodi radnju romana u skladu s reakcijama i zahtjevima publike.

Književna je vrijednost Dickensovih djela neosporna, iako im mnogi znaju zamjerati besramnu sentimentalnost i idealizirane likove. S druge strane, groteskni likovi i mračni realizam podjednako su tako dio njegovih romana. Dickensu svi priznaju nevjerojatnu sposobnost stvaranja napetih priča i nezaboravnih likova, a mnogi ga smatraju najvećim autorom književnih likova nakon Shakespearea.

Bio je popularan i u Americi: u njujorškoj su se luci s nestrpljenjem iščekivali brodovi koji su donosili novine iz Engleske s nastavcima Dickensovih romana. Zabilježeno je kako su Amerikanci ispitivali mornare na brodu koji se privezivao u njujorškoj luci je li malena Nell, junakinja Dickensovog romana *Stara prodavaonica rijetkosti*, umrla. Ljudi su hrlili i na njegova javna čitanja, iako su se plaćala, a Dickens se na njima nije štedio.

Dickens je i dalje jedan od najpoznatijih i najomiljenijih engleskih pisaca uopće. Vjerojatno nijedan autor, osim Shakespearea, nije imao toliko djela adaptiranih za film i televiziju.   
 Sva se njegova djela i danas tiskaju te se redovito ekraniziraju i adaptiraju za druge medije. Na HRT-u svake godine imamo priliku pogledati barem jednu sjajnu BBC-jevu seriju snimljenu prema nekom njegovom romanu.

Po broju ekranizacija prednjače *Oliver Twist* i *Velika očekivanja.* Oba su ekranizirana još u eri nijemog filma: *Oliver Twist* čak četiri puta, a *Velika očekivanja* dvaput. Po prvom je romanu snimljeno 11 filmova, a posljednji je 2005.  snimio Roman Polanski. Po romanu *Velika očekivanja* dosad je snimljeno devet filmova, posljednji ove godine.

Godine 1830., Dickens je upoznao svoju prvu ljubav, Mariu Beadnell, za koju se smatra da je bila model za lik Dore u romanu "David Copperfield". Marijini roditelji nisu odobrili udvaranje, te su Mariju poslali na školovanje u Pariz što je prekinulo vezu.

Imao je 24 godine kad je 1836. oženio Catherine Thomson Hogarth, kćerku urednika novina u kojima je tada radio. Imali su desetoro djece, a s njima je živjela i Catherinina neudana mlađa sestra Georgina koja je čuvala djecu dok su oni bili na putovanjima. Obitelj je živjela u kući Gads Hill Place, koju je Dickens oduvijek želio i koju je kupio čim si ju je mogao priuštiti. U toj ga je kući posjetio i znameniti danski pisac Hans Christian Andersen.

Kada se Dickens u 45. godini zaljubio u 18-godišnju glumicu Ellen Nelly Ternan, odlučio se razdvojiti od Catherine. Kako razvod u to vrijeme nije dolazio o obzir za čovjeka njegova ugleda, nikad se nisu službeno rastali, nego je Catherine uzela sa sobom najstarijeg sina i zauvijek napustila njihov dom.

Njena sestra Georgina je po vlastitoj želji ostala u Gads Hill  Placeu brinuti se za djecu koja su ostala s ocem.

Kakva je točno bila priroda odnosa između Dickensa i Ellen Ternan ne zna se pouzdano jer su spalili pisma, ali zna se da je Dickens bio zaljubljen u nju i ta je ljubav potrajala do njegove smrti.

Ona je živjela je u kućama koje je on za nju iznajmljivao pod lažnim imenima, a ponekad ga je pratila na putovanjima. Zbog straha od skandala, oboje su se potrudili držati svoj odnos daleko od očiju javnosti. Dickens joj je oporučno ostavio svotu dovoljnu da joj osigura neovisnost.

U Ameriku je putovao dvaput. Prvi put sa suprugom 1842. kada mu je bilo 30 godina. Svoja zapažanja i dojmove zabilježio je u putopisu "American Notes for General Circulation".

Osjetljiv na socijalnu nepravdu, u djelu je oštro osudio robovlasništvo, koje je još i ranije napao u djelu Pickwick razljutivši time mnoge Amerikance. U New Yorku se zadržao mjesec dana gdje je držao brojna predavanja.

Shvativši da se njegova djela u Americi neovlašteno kopiraju i raspačavaju, pokrenuo je peticiju za međunarodnu zaštitu autorskih prava. Skupio je potpise mnogih američkih pisaca i namjeravao ju je odnijeti u Kongres, ali američki ga je tisak žestoko napao, nazivajući ga lihvarom koji, umjesto da bude zahvalan na popularnosti i čitanosti, razmišlja samo o novcu.

Nakon odvajanja od Catherine, Dickens započeo je niz vrlo popularnih turneja kroz Englesku, Škotsku i Irsku na kojima je čitao svoja djela. Ta su čitanja, osim što su bila silno popularna, bila i financijski isplativa.

Dickens je posjetio Ameriku još jednom, tri godine prije smrti. Proveo je tamo tada pola godine, družeći se s najvećim američkim umovima toga doba, poput Emersona, i održavajući znamenita javna čitanja.

U prosincu 1867. su započela čitanja. Trebao je održati 76 nastupa uz zaradu od 19000 £, a trebala su trajati do travnja 1868. Turneja je bila naporna, te iako bolestan, uspio je održati čitanje.

Napustio je Ameriku taman na vrijeme da pobjegne poreznoj upravi koja je namjeravala oporezovati njegov pozamašan prihod od javnih čitanja. Na svom je drugom putovanju primijetio i javno priznao da se mnogošto u američkom društvu promijenilo na bolje od njegovog prvog posjeta.

Nakon povratka s drugog putovanja iz Amerike, iscrpljeni je Dickens doživio lakši moždani udar. Čim se donekle oporavio, nastavio je s čitalačkim turnejama.

Zadnjih pet godina života pisao je vrlo malo, a vjeruje se da je jedan od razloga bio šok koji je doživio kao sudionik teške željezničke nesreće. Dana 9. lipnja 1865. na povratku iz Pariza s Ellen, vlak u kojem je Dickens putovao, sudjelovao je u prometnoj nesreći. Prvih sedam vagona skliznulo je sa željeznog mosta koji je bio u popravku. Jedino je na tračnicama ostao vagon prvog razreda u kojem je bio Dickens. Prije nego što su stigli spasioci, Dickens je pomagao unesrećenima. Iz vlaka je uspio spasiti rukopis *Našeg zajedničkog prijatelja*, ujedno zadnji rukopis koji je završio. Iako nije zadobio nikakve ozljede, Dickens se nikada nije oporavio od traume željezničke nesreće.

Između 1868. i 1869. organizirao je turneju "oproštajnih čitanja" u Engleskoj, Škotskoj i Irskoj. Uspio je odraditi 75 od dogovorenih 100 čitanja. Zbog napada vrtoglavice i paralize, na savjet liječnika, turneju je otkazao 22. travnja 1869. Nakon što se dovoljno oporavio, dogovorio je posljednji niz čitanja, kako bi nadoknadio sponzorima ono što su izgubili zbog prekida turneje. Zadnje čitanje u turneji bilo je u Londonu. Zadnji javni nastup mu je bio na banketu Kraljevske akademije u prisustvu Prica i Princeze od Walesa.

8. lipnja 1870. Dickens je u svome domu doživio još jedan moždani udar, nakon cijelog dana rada na djelu "Edwin Drood". Nije se osvijestio te je sljedećeg dana, 9. lipnja, točno pet godina nakon željezničke nesreće, preminuo.

Iako je izričito tražio skroman i privatan pokop u katedrali u Rochesteru, pokopan je uz sve počasti kao najveći engleski pisac u pjesničkom kutku u crkvi Westminster Abbey. U oporuci je Dickens zatražio da mu se ne grade spomenici i taj je zahtjev poštovan – jedini koji postoji nalazi se u parku Clark u američkom gradu Philadelphiji, a prikazuje Dickensa i malu Nell.